สำนักงานส่งเสริมเศรษฐกิจดิจิทัล (depa) จัดตั้งสถาบันส่งเสริมวิสาหกิจดิจิทัลเริ่มต้น “Digital Startup Institute” เพื่อพัฒนาและส่งเสริมให้เกิด Digital Startup
ดร.ณัฐพล นิมมานพัชรินทร์ ผู้อำนวยการสำนักงานส่งเสริมเศรษฐกิจดิจิทัล (depa) เปิดเผยว่า สำนักงานส่งเสริมเศรษฐกิจดิจิทัล หรือ ดีป้า ได้จัดตั้งสถาบันส่งเสริมวิสาหกิจดิจิทัลเริ่มต้น “Digital Startup Institute” ขึ้นเพื่อที่จะช่วยให้เกิดการพัฒนาและส่งเสริมให้เกิด Digital Startup ของประเทศไทย ที่มีตั้งแต่ระดับแนวคิด / ผลิตภัณฑ์ต้นแบบ เข้าสู่ตลาดทั้งในเชิงผลิตภัณฑ์ที่สามารถจับต้องได้ และ ในเชิงการให้บริการดิจิทัล รวมถึงมีการดำเนินงานแบบขยายผลไปยังวิสาหกิจดิจิทัลเริ่มต้น ซึ่งดีป้า ได้ให้ความสนใจกับผู้ให้บริการหรือผู้ผลิตเทคโนโลยี โดยร่วมมือกับทางมหาวิทยาลัยทั้งในส่วนกลางและภูมิภาคคัดเลือกนักศึกษาที่มีความคิดจะเป็นเจ้าของธุรกิจ มีแนวคิดในการพัฒนาการผลิตเทคโนโลยีใหม่ๆเข้าสู่ตลาด ซึ่งได้มีการดำเนินแผนการพัฒนาทักษะ และพัฒนาผลิตภัณฑ์ ประมาณ 400 แผน ให้กับนักศึกษาเหล่านั้น ซึ่งหากไม่สามารถดำเนินธุรกิจได้ ทาง ดีป้า จะมีอาจารย์ช่วยให้คำแนะนำสำหรับนักศึกษาที่ต้องการเริ่มต้นวิสาหกิจดิจิทัล         ทั้งนี้ ดีป้า ต้องการสร้างเครือข่ายความร่วมมือระหว่างหน่วยงานภาครัฐ ภาคเอกชน และภาคการศึกษา ในการสร้างระบบนิเวศวิสาหกิจดิจิทัลเริ่มต้นอย่างเข้มแข็งในประเทศไทย